РЕПУБЛИКА СРБИЈА

НАРОДНА СКУПШТИНА

Одбор за уставна питања

и законодавство

04 Број: 06-2/146-19

14. јун 2019. године

Б е о г р а д

ЗАПИСНИК

111. СЕДНИЦЕ ОДБОРА ЗА УСТАВНА ПИТАЊА

И ЗАКОНОДАВСТВО, ОДРЖАНЕ 14. ЈУНА 2019. ГОДИНЕ

 Седница је почела у 11,04 часова.

 Седницом је председавао Ђорђе Комленски, председник Одбора.

 Седници су присуствовали чланови Одбора: Неђо Јовановић, Весна Николић Вукајловић, Крсто Јањушевић, Вјерица Радета, Јелена Жарић Ковачевић, Петар Петровић, Александра Мајкић, Гордана Чомић, Весна Марковић, Србислав Филиповић, Бајро Гегић, др Балинт Пастор, као и заменици чланова Одбора: др Драгана Баришић (заменик члана Одбора Бојана Торбице) и Милена Ћорилић.

 Седници нису присуствовали чланови Одбора: Саша Радуловић и Дејан Шулкић.

 Седници су присуствовали народни посланици: Татјана Мацура, Наташа Вучковић, Александар Шешељ, др Александар Мартиновић и проф. др Марко Атлагић.

 Седници су присуствовали: Нела Кубуровић, министар правде, Радомир Илић, државни секретар у Министарству правде и Јован Ћосић, помоћник министра правде.

 На предлог председника Одбора, већином гласова чланова Одбора (13 гласова за, против нико, уздржан нико, није гласало двоје), усвојен је предложени дневни ред.

Д н е в н и р е д:

 1. Разматрање Предлога за промену Устава Републике Србије, који је поднела Влада.

 Након усвајања Дневног реда одбор је наставио рад по тачки Дневног редаРазматрање Предлога за промену Устава Републике Србије, који је поднела Влада.

 По отварању претреса по тачки дневног реда председник Одбора је подсетио да је Влада 30. новембра 2018. године поднела Народној скупштини Предлог за промену Устава Републике Србије, у складу са чланом 142. став 2. Пословника Народне скупштине. У вези са чланом 48. став 1. алинеја 1. Пословника Народне скупштине, Одбор за уставна питања и законодавство треба да утврди да ли је наведени предлог поднет од стране Уставом овлашћеног предлагача и у прописаном облику. Чланом 203. став 1. Устава Републике Србије утврђено да предлог за промену Устава може поднети најмање једна трећина од укупног броја посланика, председник Републике, Влада, најмање 150.000 бирача и да је чланом 142. став 1. Пословника Народне скупштине утврђено да се предлог за промену Устава подноси у писаном облику са образложењем.

 На почетку претреса председник Одбора је дао реч Нели Кубуровић, министру правде, која је у свом излагању образложила разлоге за подношење Предлога за промену Устава Републике Србије.

 Након тога председник Одбора је изнео своје мишљење да је предлагач дужан да уз предлог за измене или целокупну измену Устава достави и предлог текста са нормативним решењима, како те промене саме треба да гласе.

 У дискусији која је уследила учествовали су: Вјерица Радета, Гордана Чомић, Нела Кубуровић, Неђо Јовановић, Петар Петровић и Александар Шешељ.

 Пошто је закључио дискусију, председник Одбора је поновио свој став да је претходно питање за одлучивање по тачки Дневног реда да ли предлагач треба да уз предлог за измене или целокупну измену Устава достави и предлог текста са нормативним решењима, како те промене саме треба да гласе, о чему Одбор треба да одлучи пре изјашњавања о тачки Дневног реда.

 Председник Одбора је ставио на гласање предлог да Одбор одлучи да се затражи од Владе да у року од 15 дана допуни Предлог за промену Устава Републике Србије тако што ће за чланове Устава чија је промена предложена, доставити и нормативна решења како те промене треба да гласе.

 Одбор већином гласова (један глас за, десет гласова против, без уздржаних, и три члана Одбора нису гласала) није прихватио предлог да се од Владе затражи да у року од 15 дана допуни Предлог за промену Устава Републике Србије тако што ће за чланове Устава чија је промена предложена, доставити и нормативна решења како те промене треба да гласе.

 Председник Одбора је ставио на гласање предлог да Одбор утврди да је Предлог за промену Устава, који је поднела Влада, поднет од стране Уставом овлашћеног предлагача и у прописаном облику.

 Одбор је већином гласова (10 гласова за, један против, уздржан нико, није гласало троје) утврдио да је Предлог за промену Устава, који је поднела Влада, поднет од стране Уставом овлашћеног предлагача и у прописаном облику.

 Председник Одбора је ставио на гласање предлог да се за известиоца Одбора на седници Народне скупштине одреди председник Одбора.

 Одбор је већином гласова одлучио да се за известиоца Одбора на седници Народне скупштине одреди председник Одбора (12 гласова за, против нико, уздржан нико, није гласало двоје).

 Седница је завршена у 12,19 часова.

 Саставни део овог записника чине стенографске белешке.

 СЕКРЕТАР ПРЕДСЕДНИК

 др Радоје Церовић Ђорђе Комленски